ועדת הכנסת, כנסת 23, פרוטוקול מספר 90, 2020-12-09 09:00

איתן גינזבורג: חברים, אני מתכבד לפתוח את ישיבת ועדת הכנסת בנושא הצעת חוק התפזרות הכנסת העשרים ושלוש, התש"ף-2020 של חבר הכנסת ניצן הורוביץ, יאיר לפיד וקבוצת חברי כנסת.

איתן גינזבורג: לפני שאנחנו פותחים בזה, יש בקשה לחילופי גברי בוועדה המשותפת לדיון בהצעת חוק המקרקעין.

איתן גינזבורג: סיעת יש עתיד מבקשת שנציגה בוועדה יהיה יואב סגלוביץ, ולא קארין אלהרר מטעם ועדת החוקה.

איתן גינזבורג: צריך להצביע על זה?

ארבל אסטרחן: כן.

איתן גינזבורג: למרות שאלה חילופים בתוך סיעה?

ארבל אסטרחן: כן.

איתן גינזבורג: אז בוא נצביע על חילופי גברי, מי בעד יואב סגלוביץ במקומה של קארין אלהרר?

איתן גינזבורג: אושר.

איתן גינזבורג: שמונה בעד סגלוביץ, התיקון אושר.

איתן גינזבורג: חברים, אנחנו ממשיכים את הדיון בהצעת החוק, כפי שסיימנו אותה אתמול.

איתן גינזבורג: לאחר השיח עם חברי הכנסת מהמפלגות, מונחת בפניכם הצעה מתוקנת שהביאה בחשבון את הערות חברי הכנסת מהדיון אמש.

איתן גינזבורג: היום גם נמצאים בזום מנכ"לי, גזברי ורואי החשבון של המפלגות השונות, וגם נמצאים כאן שניים מהם, אז כולם ברוכים ונשמע את כל מי שירצה לדבר.

אחמד טיבי: זה עדיין אקטואלי מאתמול?

איתן גינזבורג: לא יודע, תגיד לי אתה, אתה ותיק חברי הכנסת פה.

איתן גינזבורג: כל החומר הועבר לכולכם, לכל המפלגות.

איתן גינזבורג: אם יש מישהו מחברי הכנסת שרוצה להתייחס - - -

בועז טופורובסקי: רק כדי להבין, מה שמוצג בפנינו זה 0.9 יחידת מימון, לא מקזזים את ההלוואות, גוררים אותן ולא גובים במהלך תקופת הבחירות.

איתן גינזבורג: נכון.

בועז טופורובסקי: כשיש לנו אופציה של בין 43 חודשים בפריסת ההלוואה אחר כך לבין 52 חודשים, הבנתי נכון את מה שקראתי?

גור בליי: כן, זה גם לעניין פריסת ההלוואה וגם לעניין סכום ההלוואה.

גור בליי: כרגע יש פה שתי שאלות, הרי גם הסכום מחושב לפי מספר החודשים שאתה לוקח מוכפל בחודשים - - -

בועז טופורובסקי: נכון, אם אלה 43 חודשים, זה 50% מ-43 חודשים - - -

גור בליי: בדיוק, אגב הוועדה יכולה גם להפריד בין שני הדברים, אבל כרגע אפשר להחליט – עד עכשיו שמענו על הלימה בין הפריסה לבין הסכום, וזאת החלטה אחת שעומדת לפתחה של הוועדה; ועוד חידוד אחד קטן, שאם אחת המפלגות שלקחה הלוואה תחליט לא לגשת לבחירות הבאות, ממנה כמובן ימשיכו לנכות מהרגע שהיא לא מגישה רשימת מועמדים, כי לא יהיה בעתיד מאיפה לגבות ממנה, אבל רק אם היא לא מגישה רשימת מועמדים.

אוסאמה סעדי: בוקר טוב, כבוד היושב-ראש, חבריי חברי הכנסת, קודם כל אנחנו מקבלים הצעת חוק על התפזרות הכנסת ואין תאריך, מה התאריך המוצע?

איתן גינזבורג: נכון, אנחנו נדון בזה עכשיו.

אוסאמה סעדי: בעניין התעמולה, הפרק השלישי, חברי חבר הכנסת טיבי אתמול לא היה בישיבה שדנו בנושא הזה ואני העליתי את הנושא של הסתה ברשתות החברתיות, וביקשתי להתייחס לתוכן, לא רק לשקיפות.

אוסאמה סעדי: אני מסכים עם השקיפות ואני מסכים לנוסח שיש, אבל אני מבקש – ואנחנו לקראת קריאה שנייה ושלישית – יש פסיקה של בית משפט עליון, יש פסיקה של יושבי-ראש ועדת הבחירות, לא יכול להיות שתהיה הסתה ברשימות אנונימיות ויפתחו דפים.

אוסאמה סעדי: אנחנו מדברים פה על שקיפות של 100 שקל, 200 שקל שצריך לחשוף, אבל כאשר גוף או אדם מממנים, מכינים ומפיצים סרטי וידיאו שעולים אלפי שקלים, אי אפשר לחשוף את השמות שלהם.

אוסאמה סעדי: מכיוון שעכשיו אנחנו כנראה עושים בחירות – עוד לא יודעים עכשיו לאור ההתפתחויות – בתקופת קורונה ולא תהיינה אספות, רוב התעמולה היום היא ברשתות.

אחמד טיבי: בהחלט.

אוסאמה סעדי: אני אומר לכולנו, אנחנו נכווינו בבחירות באפריל והגשנו כמה בקשות וצווי מניעה לכבוד השופט מלצר אז שהיה יושב-ראש ועדת הבחירות המרכזית.

אוסאמה סעדי: הוא נתן מספר החלטות תקדימיות, אבל הוא אמר שאין לו סמכות לחשוף את השמות שעומדים מאחורי זה.

אוסאמה סעדי: לא יכול להיות, זה כבר יכול לקרות לכל חבר כנסת, לכל מפלגה, לכל רשימה שתתמודד.

אוסאמה סעדי: לכן אני מבקש לחשוב על זה.

אוסאמה סעדי: הצגתי את זה אתמול, אני לא ראיתי שזה קיבל ביטוי.

אחמד טיבי: זה נושא מאוד חשוב ויכול להשפיע על ההצבעה שלנו, מאוד חשוב.

אוסאמה סעדי: נקודה שלישית בעניין המימון, נכון שיש התקדמות, עם כל ההלוואות, עם כל הפריסה, אני גם חבר בפורום של מנכ"לי המפלגות, ובעניין של אי קיזוז ופריסה, מבחינתנו כמה שיותר, כי ארבע מערכות בחירות מטילות מעמסה ונטל על המפלגות, ולכן צריך לפרוס כמה שיותר מהר לכיוון ההצעה של פינדרוס חברי, 52 חודש.

אוסאמה סעדי: אבל לעניין יחידת המימון, אני דיברתי אתך ואנחנו מדברים גם עם יתר החברים.

אוסאמה סעדי: העמדה שלנו היא להשאיר את המצב כמו שהיה בבחירות האחרונות.

אוסאמה סעדי: ממילא כל המפלגות הן במצב כלכלי קשה.

אוסאמה סעדי: העובדה שהולכים לבחירות ורוצים להוציא על בחירות מיליארדים, תנו למפלגות ולרשימות את האפשרות הכספית.

אוסאמה סעדי: אין לנו לא תורמים ולא V15 ולא כל הדברים האלה.

אוסאמה סעדי: יש לנו 15 ואנחנו רוצים לשמור על ה-15 ולהוסיף את זה, ולכן עמדתנו תהיה להשאיר את אותה יחידת מימון כמו שהיה בבחירות האחרונות.

בועז טופורובסקי: אני חושב שמדינת ישראל צריכה: א.

בועז טופורובסקי: ודאות; ב.

בועז טופורובסקי: אם אין לנו ברירה ואנחנו במערכת בחירות, כמה שיותר מהר מערכת בחירות כמה שיותר קצרה, זה לגבי התאריך, ושתעלה כמה שפחות כסף למשק וכמה שפחות אזרחי ישראל יצטרכו לספוג את כל התעמולה הזאת בפרצוף שלהם.

בועז טופורובסקי: לכן אני חושב שהבחירות צריכות להיות הכי מוקדם שאפשרה לנו ועדת הבחירות מבחינה מקצועית, שזה ה-16 במרץ.

בועז טופורובסקי: לגבי יחידת המימון, אני חושב ש-0.9 זה פופוליסטי, אבל זה קיצוץ מועט מדי.

בועז טופורובסקי: מה זה, זה 11 מיליון שקלים?

בועז טופורובסקי: אולי נראה שאנחנו מקצצים, אבל בפועל צריך אפילו פחות.

בועז טופורובסקי: אתמול הוצג לנו 0.8 ואמרתי שזה קיצוץ נמוך מדי.

בועז טופורובסקי: אפשר לקצץ יותר בעלויות המפלגות, שהמפלגות ישימו פחות שלטים באיילון, פחות שלטים באוטובוסים וישקיעו פחות כסף ברשתות בשביל לשנות את התודעה של האנשים, וזה מתחבר גם לתעמולה.

בועז טופורובסקי: לא מקובל ולא יכול להיות שיהיו מפלגות שישתמשו בכלים לא לגיטימיים, לא מוסרית ולא חוקית, כדי להשפיע על תודעה של אנשים, וזה מה שעושות חלק מהמפלגות, ולכן אנחנו חייבים להפסיק תא זה.

בועז טופורובסקי: זה גם ענין של מימון וזה גם עניין של חובה חוקית, להגיד שבכל מקום שמשהו נעשה על ידי מפלגה או מישהו ששולח אותה, יהיו חייבים להגיד שזה מטעם מפלגה או מי ששלח אותה, דוגמת בוטים.

בועז טופורובסקי: לכן צריך להוריד את זה אפילו יותר נמוך מ-0.9 יחידת מימון, בחירות כמה שיותר מהר, וכל תעמולה – אין מצב שלא יידעו שזאת תעמולה, בלי כל הטריקים האלה, שמשנים את הפסיכולוגיה של ההמונים.

בועז טופורובסקי: תודה.

תהלה פרידמן: אני רוצה להתייחס למה שאמר אוסאמה.

תהלה פרידמן: אני כמובן לגמרי מזדהה עם זה, אני רק רוצה לומר שמה שמוצע כאן כן יכול לטפל ביכולת לעקוב אחרי מי עומד מאחורי זה.

אוסאמה סעדי: לא.

תהלה פרידמן: העבירה פה היא לא לחשוף שמישהו עומד מאחורי זה.

תהלה פרידמן: לגבי כניסה לתוכן עצמו, אני חושבת שזה לא יכול להיות במסגרת הזו.

תהלה פרידמן: יש חוקים נגד הסתה במדינת ישראל, אם אני מבינה נכון, וגור תקן אותי אם אני טועה.

תהלה פרידמן: אני חושבת שאי אפשר לערבב את התוכן עם הסיפור של השקיפות, כי איך נגדיר את עניין התכנים בתוך המסגרת הזאת?

תהלה פרידמן: אני אשמח לשמוע מגור מה כן מגן מפני הסתה.

תהלה פרידמן: וגם אני רוצה לשאול אותך, גור, יש היום חברות שהשירות שהן נותנות זה האווטרים האלה, שתוארו לנו אתמול, זאת אומרת: יצירת דמויות פיקטיביות ברשת ולהפעיל אותן.

תהלה פרידמן: האם זה הופך את החברות האלה ללא חוקיות?

איתן גינזבורג: אני חושב שנעשה בצורה יותר מסודרת, כי אנחנו מתפזרים – רצים מהתאריך למימון ולשקיפות.

איתן גינזבורג: חבר הכנסת עמאר אחרון, ואז נתחיל לעשות את זה בצורה מסודרת.

חמד עמאר: אתמול אמרתי לך שטוב אם הייתם מעבירים את הצעת החוק קודם, ועובדה, כשהעברתם את זה, אנחנו ישבנו אתמול כסיעה, וגם לנו אין שום בעיה שיהיה 0.8, אפילו לא 0.9 ביחידת המימון, וכמו שסגור גם שתי יחידות מימון למי שמתחת ל-10 מנדטים.

חמד עמאר: אנחנו צריכים מערכת בחירות כמה שיותר מהר.

חמד עמאר: שמעתי את ועדת הבחירות המרכזית.

חמד עמאר: אני חושב שאנחנו יכולים להוריד מה-90 יום מרגע שאנחנו מעבירים את זה בקריאה שנייה ושלישית.

חמד עמאר: לכן מה שאנחנו צריכים לעשות כאן זה היום להעביר את זה, להכין את זה לקריאה ראשונה, להביא את זה ביום שני כמה שיותר מהר, אפילו אם נצליח להביא את זה ביום רביעי הבא לקריאה שנייה ושלישית, אנחנו נעשה זה.

חמד עמאר: נלך על מערכת בחירות קצרה, חסכונית לכולם, לא צריך לשים שלטים באיילון שיעלו מאות אלפי שקלים.

חמד עמאר: אנחנו לא במערכת בחירות ראשונה, לא שנייה ולא שלישית, אנחנו במערכת בחירות רביעית, ומי שצריך לבחור, יודע במי הוא צריך לבחור, כל אחד גיבש את העמדה שלו, וכל השקעה מיותרת שתהיה או הוצאה כספית, אני חושב שאנחנו כאן ככנסת צריכים לחסוך אותה.

חמד עמאר: כמו שאמרתי, בעניין התאריך לא חייבים לחכות 90 יום.

חמד עמאר: אני חושב שגם אם נטיל על ועדת הבחירות המרכזית 83, היא יכולה לעמוד בזה, היא כבר עמדה בזה, ויש לה הניסיון, אחרי מערכת שלישית מוצלחת, רביעית אני מאמין שתהיה גם מוצלחת בפחות ימים.

איתן גינזבורג: בכל מקרה אני בטוח שהם כבר החלו להיערך.

איתן גינזבורג: אני חושב שרוחות הבחירות קרבות ומורגשות, נראה לי שנכון להתחיל להיערך כבר מעכשיו.

אלעזר שטרן: אין לי הרבה מה להוסיף על מה שאמר חברי בועז קודם.

אלעזר שטרן: אני חושב שיש גם קשר בין מערכת הבחירות לבין ההוצאות.

אלעזר שטרן: ככל שתהיה קצרה יותר, היא גם אמורה לעלות פחות כסף, מה שנקרא "יזרקו".

אלעזר שטרן: צריך להגיד את האמת, במערכת הבחירות בכלל אנחנו זורקים המון כסף, כשהדימוי הזה שאחרי זה מטאטאים את הרחובות למצוא את כל השלטים ולהוריד אותם הוא יותר מאשר דימוי פיסי של מה שקורה.

אלעזר שטרן: לכן אני אומר את זה לצד זאת שאני מכבד את שני הגופים שאנחנו עובדים מולם – אחד זה ועדת הבחירות המרכזית, והשני זה הוועדה החיצונית לגובה מימון הבחירות.

ארבל אסטרחן: הציבורית.

אלעזר שטרן: אני מקווה שאתמול, אם אפשר לקרוא לזה שיעורי בית, או הבקשה שביקשת מהוועדה, תיענה בחיוב, ונוכל להוריד את ההוצאות כמה שאפשר.

אלעזר שטרן: על פניו, אנחנו אמרנו 0.8, מתוך תקווה להוריד כמה שיותר.

אלעזר שטרן: אני אומר עוד פעם, אנחנו נכבד את שתי הוועדות.

אלעזר שטרן: אני חושב שיהיה לנו מאוד קשה, אם חס וחלילה נכפה תאריך על ועדת הבחירות המרכזית, שאחרי זה תהיינה תקלות בלב לבה של הדמוקרטיה, ולכן הם יושבים כאן, אורלי יושבת פה.

אלעזר שטרן: אני חושב שאנחנו צריכים ללחוץ אותם, אבל לא לכפות עליהם במועד התאריך.

אלעזר שטרן: לגבי התעמולה והשקיפות, אני חושב שזה יעשה טוב לכולנו.

אלעזר שטרן: בעיניי, יש לזה חשיבות הרבה מעבר לבחירות עצמן, וטוב שזה באותו חוק, כיוון שאחרת לא נצליח להעביר את כל הדברים האלה עד לבחירות שיהיו במהרה בימינו.

עוזי דיין: תודה רבה ליושב-ראש, שלום לכל חברי הוועדה.

עוזי דיין: אני רוצה בשני משפטים רק לומר, שעדיין כדאי לזכור שללכת עכשיו לבחירות זה דבר רע – זה רע לבריאות, זה רע לפרנסה, זה רע לחברה הישראלית.

עוזי דיין: במצב שנוצר עכשיו, עם ההתפטרות של חבר הכנסת גדעון סער, וטוב שהתפטר, אמר זה דבר נכון להתפטר במצב כזה, אנחנו יוצרים מצב שזה גם רע לדמוקרטיה.

עוזי דיין: תהיה עכשיו עוד מפלגה לא דמוקרטית – לא דמוקרטית, אני מתכוון שלא עושים בה פריימריז.

אלעזר שטרן: הוא היה מקום רביעי אצלכם, גלגלתם אותו כאילו הוא מקום 50, מה אתה אומר על דמוקרטיה?

עוזי דיין: עד היום יש בכנסת קרוב ל-70 חברי כנסת, שאף אחד מהבוחרים לא בחר אותם מלבד אחד שמינה אותם.

אלעזר שטרן: עוזי, מאיפה האגדה הזאת?

אלעזר שטרן: הבוחרים יכלו לא להצביע לו.

איתן גינזבורג: חזקה על אזרחי ישראל, שכאשר הם בחרו ברשימה, הם בחרו גם את האידיאולוגיה, את המצע ואת רשימת המועמדים בה.

עוזי דיין: זאת אמירה לא נכונה.

עוזי דיין: זה כמו שעם ראש עיר תגיד: קחו רשימה וכו', ואז אתה מצביע על אסמפל כזה, שאתה לא יכול לבחור בתוכו.

עוזי דיין: קחו דוגמה פשוטה, אני אהיה הכי אישי, חברת הכנסת שאשא ביטון, אף אחד לא בחר אותה אף פעם, היא במפלגה שלי, היא תלך עכשיו אני מניח עם גדעון סער, תלך עוד פעם למפלגה לא דמוקרטיה וככה היא תנוע עם הכסף שלה ממקום למקום.

חמד עמאר: מה, הבוחרים לא בוחרים?

חמד עמאר: הרי אנשים בוחרים את הרשימות.

איתן גינזבורג: חברים, אלה שאלות חשובות, אבל אם אתם רוצים שהחוק הזה יגיע לכדי סיום, ונראה לי שהליכוד לא רוצה - - -

חמד עמאר: מבחינתי אנחנו יכולים להצביע כבר.

עוזי דיין: לא טענתי שחברי כנסת או מפלגה לא יכולים להתארגן בלי בחירות פנימיות, אני אומר שזה פחות דמוקרטי.

איתן גינזבורג: אתה ממליץ.

חמד עמאר: איתן, אתה יכול ללכת להצבעות עכשיו.

עוזי דיין: לענייננו, אני מציע לכחול-לבן להתעשת, גם לפני שקוראים את הסקרים של הבוקר, שלא אומרים הרבה לדעתי.

עוזי דיין: אם בכל זאת הולכים לבחירות, אז אני מציע לא לעשות את זה באיזושהי חופזה, כי מבחינה בריאותית אנחנו במצב שעדיף לחכות קצת וללכת לבחירות שאפשר לבצע אותם במצב הרבה יותר טוב מבחינת בריאות הציבור.

עוזי דיין: דבר אחרון לגבי הכסף, לגבי המימון, צריך להבין שבגלל כל כך הרבה מערכות בחירות שהיו, ועכשיו הולכים להוסיף עוד אחת, המפלגות הן בגירעון.

עוזי דיין: לכן החלטות קיצוניות בעניין "בוא נצמצם את הכסף", לא יובילו לשום דבר טוב, אלא יביאו לחריגה – או מהתקציב ו/או מהעו"ש של הבחירות, דבר שמקובל על כולם שהוא פוגע בדמוקרטיה.

עוזי דיין: לכן אני בסך הכול הייתי לוקח את ההמלצה של הוועדה הציבורית, אבל לא פוגע בשום צורה, בגלל שאם בדיוק את אותו תקציב, היום על המצב של הגירעון ממילא ייווצר סוג של חיסכון, כדי שהמפלגות לא תוכלנה להוציא יותר כסף כדי לכסות את הגירעון.

עוזי דיין: תודה.

איתן גינזבורג: ברור, תודה רבה.

איתן גינזבורג: האם יש מקרב מנכ"לי המפלגות, רואי החשבון, הגזברים שנמצאים בזום או כאן רצון לדבר?

איתן גינזבורג: חשב הכנסת, בבקשה.

חיים אבידור: מדברים פה על חיסכון בכסף.

חיים אבידור: אני רק רוצה להעמיד את הסכומים בפרופורציה.

חיים אבידור: כאשר אנחנו מקצצים יחידת מימון ל-0.9 ונותנים תוספת שתי יחידות מימון, למעשה, בסכום הכולל אנחנו עושים סיבוב של 360 מעלות.

חיים אבידור: התועלות של החוק המקורי והעלות של הצעת החוק יוצאות אותו דבר, החוק המקורי יוצא 180 מיליון, הצעת החוק נותנת 178 מיליון, זה חיסכון של שני מיליון שקלים.

חיים אבידור: מה שכן זה עושה זה להעביר כסף מהמפלגות הגדולות למפלגות הקטנות, אבל העלות הכוללת נשארת אותו דבר.

איתן גינזבורג: תודה, הבנתי.

איתן גינזבורג: רואה חשבון מאור חמו.

מאור חמו: מאור חמו, מפלגת הליכוד.

מאור חמו: בוקר טוב לחברי הוועדה, אני רוצה לציין כמה עובדות ולבקש בקשה.

מאור חמו: בכנסת העשרים ושתיים הוגדלה הזכאות למפלגות, כך שלא נלקח כסף מאוצר המדינה, לא פגענו באוצר המדינה.

מאור חמו: בכנסת העשרים ושלוש הוגדלה יחידת המימון.

מאור חמו: בכנסת העשרים וארבע, אני אסביר עליה רגע משהו.

מאור חמו: קיימת ועדה ציבורית, כולכם מכירים, כרגע בראשות השופטת פרוקצ'יה.

מאור חמו: מטרת הקמת הוועדה הציבורית למימון מפלגות בעיקר למנוע ניגוד עניינים, שחברי כנסת קובעים למפלגות שלהם את מימון המפלגות.

מאור חמו: המילים שהקראתי כרגע אלו המילים בפתח הישיבה שנציגי המפלגות, שאני חלק מהם, היו בדיון שהוזמן על ידי השופטת ב-13 באוגוסט השנה, לפני ארבעה חודשים בדיוק.

מאור חמו: הוועדה לאחר אותו דיון קבע, שבשלב זה יחידת המימון תישאר ללא שינוי.

מאור חמו: לגבי סעיף 3 בהצעת החוק, אני חושב שטוב וראוי שמי שיקבע את גובה יחידת המימון זו הוועדה הציבורית, כי לשם כך היא הוסמכה בחוק.

מאור חמו: לעניין סעיף 4, לעניין הוראת שעה – הלוואות לסיעות, בכנסת העשרים ושתיים, כמו שציינתי בהתחלה, הוגדלה הזכאות להלוואה למפלגה ועמדה על 54 חודשים.

מאור חמו: העניין הזה לא פוגע באוצר המדינה, פשוט המפלגות נטלו על עצמן חוב יותר גדול.

מאור חמו: אני תומך בהצעה, הליכוד, ואני גם מציע בחלופה ב' – שזאת ההצעה של חבר הכנסת פינדרוס – שהיא "תום ארבע שנים וארבעה חודשים", כיוון שההלוואות מהכנסת הן מקור האשראי היחיד של המפלגות ועל פיו הן מתנהלות.

מאור חמו: לא יתכן שכאשר גזברים מתכננים תקציב של מפלגה, פתאום אומרים להם: רגע רגע, סליחה, אין לך את הסכום הזה, יש לך 10 מיליון פחות, יש לך חמישה מיליון פחות.

מאור חמו: זה דבר לא סביר בעיניי.

מאור חמו: אני רוצה להתייחס בקצרה התייחסות אחרונה לחשב כנסת חיים ידידי, שדיבר קודם.

מאור חמו: אני מבין – ושוחחתי אתו רבות על החשש של חשבות הכנסת לחובות האבודים שייגרמו עקב תזוזה של חברי כנסת ממפלגה למפלגה.

מאור חמו: קורה פה מצב שמפלגות יוצרות לעצמן חובות, ואז חברי כנסת עוברים ממפלגה אחת למפלגה אחרת ומשאירים את אותה סיעה עם החובות, ומי שנאלץ לכסות את החוב זו חשבות הכנסת, זאת הכנסת וזה האוצר, זה כולנו.

מאור חמו: כדי לחסוך באמת בעלות מערכת הבחירות הזאת, במערכת הקרובה וגם במערכות האחרות, כל חבר כנסת מהכנסת הזאת שמחליט לעבור לסיעה אחרת או להקים מפלגה חדשה, צריך להשתתף באופן יחסי בהלוואת הסיעה ממנה פרש, והמנגנון ההגיוני הזה יגרום לקיטון משמעותי בחובות האבודות, שכרגע הוערכו על ידי חשבות הכנסת לכנסת הקרובה בכ-20 מיליון שקל.

מאור חמו: אני חושב שזה יפחית אותם ב-15 מיליון שקל, וזה כבר עולה על הקיצוץ שהוצע פה של 0.1.

מאור חמו: הבנו שאם נותנים שני מנדטים לקטנות, הקיצוץ הוא אפס, אבל גם אם זה היה רק קיצוץ של 0.1, ההצעה הזו שעכשיו העליתי, תביא לרווח משמעותי יותר לחשבות הכנסת.

מאור חמו: תודה.

איתן גינזבורג: תודה רבה.

איתן גינזבורג: ערן חרמוני, מפלגת העבודה.

ערן חרמוני: קודם כל תודה על ההזמנה.

ערן חרמוני: מי שלא מכיר, אני מזכ"ל המפלגה.

ערן חרמוני: אני לא רוצה להלאות במילים לגבי הקושי שהמפלגות ניצבות בפניו במערכת בחירות רביעית, אני חושב שזה ברור לכולם, ולכן כל האמירות פה שנגעו לצורך לאפשר למפלגות מימון ראוי, אני כמובן מצטרף לזה.

ערן חרמוני: אנחנו גם השמענו את הדברים בפני הוועדה הציבורית במפגש עם המפלגות לפני מספר חודשים, ואני גם רואה שבטיוטה בהחלט יש ממד של דיפרנציאציה ושל הליכה לקראת המפלגות הקטנות, ואני מברך על זה; אני חושב שיש לזה תכלית, כי בסופו של דבר כולם מבינים שכשאתה יוצא לדרך בקמפיין, יש איזשהו ממד של הוצאות קבועות לכל מפלגה, ומן הסתם המפלגות הקטנות מהוות מרכיב יותר משמעותי.

ערן חרמוני: אבל אני רוצה פה לבקש לקיים איזשהו תיקון, שאני כבר מדגיש, א.

ערן חרמוני: הוא נעשה בפעם הקודמת; ו-ב.

ערן חרמוני: הוא לא עולה לקופת המדינה שקל אחד נוסף.

ערן חרמוני: אני מדבר על התיקון, שנוגע לתקרת ההוצאות של המפלגות הקטנות.

ערן חרמוני: מדובר בסעיף 7 לחוק "בסעיף קטן (ג) - (ב) "בפסקה (2)", כשפה רשום "יבוא "מ-0.9 יחידת מימון", ואני רוצה להסביר.

ערן חרמוני: בפעם שעברה אנחנו ביצענו תיקון לפני המערכת השלישית, שאפשר למפלגות קטנות להגדיל את תקרת ההוצאות בקירוב של רבע.

ערן חרמוני: אני עוד מעט אסביר גם את התכלית הזה.

ערן חרמוני: אני מבקש לשמור על העיקרון הזה גם הפעם, זאת אומרת: שבמקום 0.9 יהיה רשום 1.25.

ערן חרמוני: מה המשמעות ומה התכלית ולמה אנחנו מבקשים את זה?

ערן חרמוני: כפי שציינתי, זה לא בא מקופת המדינה.

ערן חרמוני: הסיפור מאוד פשוט.

ערן חרמוני: כאשר אנחנו מייצרים מערכת בחירות ומייצרים תקציב למערכת בחירות, תקרת ההוצאות שקיימת לרשימות שמתמודדות למערכת הבחירות, היא תקרת הוצאות נבדלת מתקרת ההוצאות בשוטף.

ערן חרמוני: זאת אומרת, כל הזמן יש איזשהו מתאם בין המימון השוטף שניתן לתקרת ההוצאות השוטפת, ואותו דבר במערכת בחירות, בין המימון שניתן למפלגה במערכת בחירות לבין תקרת ההוצאות השוטפת, כי כולנו עוסקים פה בניהול סיכונים, ולכן יש היגיון בזה, שמייצרים את אותה התאמה.

ערן חרמוני: כפי שציינתי, כמו בפעם הקודמת, דווקא פה אנחנו הולכים לקראת הקטנות ונותנים להן איזושהי תוספת, ולכן זה אך ורק הגיוני שגם התקרה תעלה בהתאם.

ערן חרמוני: בנוסף לזה, ואני רוצה להגיד את זה מהמקום שלי למה זה קרדינלי לנו, מבחינתנו כמפלגה, אם אנחנו יכולים ויש לנו כל מיני אמצעים, אנחנו נלחמים על החיים שלנו, ויש לנו 45,000 חברי מפלגה רשומים, אני אולי רוצה לעשות מגבית בקרבם.

ערן חרמוני: אם אני יכול לגייס עוד קצת כסף, מבחינתי כמפלגה שהיום נמצאת עם מספר מנדטים קטן, זה הבדל של שמיים וארץ במסגרת הקמפיין.

ערן חרמוני: אז כפי שציינתי, אדוני היושב-ראש, מדובר בתיקון דומה לתיקון שהתבצע במערכה הקודמת, הוא לא בא מקופת המדינה והוא בהחלט תואם את התכלית ואת ההיגיון של החוק, שמייצר התאמה בין המימון השוטף להוצאה השוטפת, וכמו שפה מעלים, ובצדק מאפשרים למפלגות הקטנות תוספת מסוימת, אני מבקש שגם לא יקשרו לנו את הידיים ואת הרגליים בממד הזה.

בועז טופורובסקי: חרמוני, כואב לי הלב על זה שאתה מייצג פתאום מפלגה קטנה.

בועז טופורובסקי: אני אוהב אותך, מכיר אותך, אבל זה בדיוק מה שאנחנו רוצים – להוריד את ההוצאות של המפלגות בתקופת הבחירות, ויש כאן משהו שמקל עם המפלגות הקטנות במסגרת שתי יחידות המימון, או שתיים כפול 0.9, שאתם מקבלים.

בועז טופורובסקי: אני חושב שזה יותר מדי, וגם בגלל זה הורדנו את תקרת ההוצאות של המפלגות הגדולות.

ערן חרמוני: אם אפשר להתייחס, אדוני, אני אענה על זה, אני רוצה לחדד את זה.

ערן חרמוני: אני לא מבקש פה טובה.

ערן חרמוני: החוק, ההיגיון של החוק, התכלית של החוק, היא לייצר התאמה מסוימת.

ערן חרמוני: בסוף אתה נותן למפלגה את שיקול הדעת שלה, איך לנהל קמפיין.

ערן חרמוני: אתה אומר לה: אני לא רוצה שתשתוללי יתר על המידה, ולכן אני רוצה שמגבלת ההוצאות שלך תהיה מותאמת להכנסות שאת מקבלת.

ערן חרמוני: מאחר שההכנסות פה, ובצדק, ניתנה תוספת מסוימת, אל תקשרו לי את הידיים ואת הרגליים.

ערן חרמוני: יש לי אמצעים, שאולי לאחרים אין אותם, יש לי הרבה חברי מפלגה.

ערן חרמוני: מבחינתי, אם אני יכול להוסיף עוד חצי מיליון, מיליון לקמפיין, זה הבדל של שמים וארץ.

ערן חרמוני: אני אומר, תנו לקטנות, גם ככה אנחנו עוברים תקופה מאוד קשה.

ערן חרמוני: חבר הכנסת טופורובסקי, איך אומרים?

ערן חרמוני: קצת חסד נעורים, באהבה.

בועז טופורובסקי: כואב.

אלעזר שטרן: תגיד נדיבות של עשירים.

אלעזר שטרן: ..

בועז טופורובסקי: אבל זה לא עניין של עשירים, העניין הוא שברגע שנפתח את זה, לא יהיה לזה סוף.

גור בליי: אתה מדבר בהקשר של (ג)(1) או (ג)(2)?

ארבל אסטרחן: (ג)(1).

ערן חרמוני: סעיף (ג)(1).

גור בליי: אבל כרגע מדובר במפלגת העבודה על שלושה חברי כנסת, זאת אומרת כרגע היא יכולה דה-פקטו גם לפי הנוסח פי שלוש מיחידות המימון שלה.

ערן חרמוני: לפי הנוסח הזה, ברירת המחדל זה עד 10 יחידות מימון, ואתה מבצע מזה הפחתה ל-9.

ערן חרמוני: אני אומר שגם בפעם שעברה אנחנו הגדלנו את התקרה של המפלגות הקטנות.

ערן חרמוני: לי התאפשר פעם שעברה – זה לא סוד, והוועדה פה אישרה – לאשר הגדלה של 25% באופן יחסי.

גור בליי: אני רק מחדד, שהמפלגה שאתה ממזכ"ל, יש לה שלושה חברי כנסת ויש לה פי שלוש.

ארבל אסטרחן: יש לה שלושה חברי כנסת, והיא יכולה להוציא תשע.

בועז טופורובסקי: יש לך יותר, מה קרה לך?

גור בליי: כל מי שעד חמישה, יש לו 10, ועכשיו זה יורד לתשע.

ערן חרמוני: גור, אתה צודק, אבל אני אומר שזה ממילא קיים.

ערן חרמוני: בוא נשים את הדברים כמו שהם, מה שאתה אומר, ממילא קיים בחוק.

ערן חרמוני: החוק שממילא קיים, קיים על בסיס אחד.

ערן חרמוני: תסכים אתי גם אתה שלפי הטיוטה הזאת, ברגע שנותנים את התוספת פלוס שתיים, למעשה אני מקבל בהכנסה יותר מאחד כנראה, נכון?

ערן חרמוני: כולם מבינים את זה.

ערן חרמוני: לכן זה לא סוד, כולם מבינים את זה, הלכו לקראת הקטנות, הקטנות יקבלו יותר מאחד, בסדר?

ערן חרמוני: לכן אני מבקש שבהתאמה, אני לא מבקש שום דבר חריג, אני לא לוקח שקל נוסף מהמדינה, אני מבקש שבהתאמה יגדילו לי את תקרת ההוצאה.

ערן חרמוני: כמו שהגדילו לי את ההכנסה, יגדילו לי בהתאמה את תקרת ההוצאה.

ערן חרמוני: אל תקשרו לי את הידיים והרגליים.

חמד עמאר: החוק נותן לך הגדלת תקרה.

ערן חרמוני: הוא נותן לי גם ככה.

ערן חרמוני: החוק נותן לי על בסיס מסוים.

ערן חרמוני: את הבסיס הזה הגדילו, אז תגדילו גם בהתאם את התקרה.

ערן חרמוני: אני מבקש, אל תשאירו לי אותו דבר שהיה לפני.

איתן גינזבורג: מה תקרת ההוצאה שהייתה לכם?

ערן חרמוני: אתה מבקש לבצע תיקון, היום בחוק זה 10 כפול אחד, הבקשה בטיוטה זה להפוך את זה ל-10 כפול 0.9.

ערן חרמוני: אני מבקש להפוך את זה ל-10 כפול 1.25, כפי שבפעם הקודמת - - -

איתן גינזבורג: לכמה זה מביא אותך?

ערן חרמוני: זאת תוצאה של בקירוב כ-15, אני אומר את זה בהערכה גסה, זה לא החישוב שעשיתי על הפינצטה, אבל אני רוצה להדגיש - - -

בועז טופורובסקי: זה לא נכון, זה פי שניים.

חמד עמאר: הוא רוצה הגדלת תקרה לפי מה שהיה בבחירות הקודמות.

אלעזר שטרן: בפעם הקודמת הלכנו לסופר חריגה מבחינת יחידת המימון.

חמד עמאר: אתה מבקש להחזיר אותנו לחוק הקודם, להוראת שעה שהייתה.

ערן חרמוני: זה לא היה חריג, בסך הכול זה הוסכם פה אחד, וזה לא דורש שקל אחד מהמדינה.

ארבל אסטרחן: הרעיון הוא להפחית את ההוצאה הכוללת.

איתן גינזבורג: תודה רבה חרמוני.

איתן גינזבורג: אריאל סלע, הימין החדש, בבקשה.

אריאל סלע: אריאל סלע מימינה.

אריאל סלע: חבר הכנסת טופורובסקי, לדעתי טעית, שתי יחידות מימון - - -

בועז טופורובסקי: כן, אני הבנתי.

אריאל סלע: היא לא מוכפלת ב-0.9, היא stand alone 100%, אני לא טועה שם.

איתן גינזבורג: נכון, אתה צודק.

בועז טופורובסקי: כן.

אריאל סלע: עמדת ימינה, אנחנו מדברים בעיקר כאן על דוגמה אישית, לא שקל יותר, לא שקל פחות, ואני אפרט.

אריאל סלע: העמדה שלנו ימינה היא בעד - - -

בועז טופורובסקי: צריך לעשות "השלם את הפרטים".

איתן גינזבורג: הקליטה שלך מאוד מאוד לא טובה.

אריאל סלע: - - - אלא בעיקר בגלל הקורונה והשלכותיה.

אריאל סלע: אנחנו בעד הקיצוץ בגלל מחויבות לדוגמה אישית - - -

איתן גינזבורג: אדוני, הקליטה שלך לא טובה, אנחנו לא שומעים חצי מהדברים שאתה אומר.

איתן גינזבורג: אתה לא בקליטה טובה, לא שמענו בעד מה אתה, לא שמענו כלום, או שתעביר את המסר למתן כהנא שיאמר אותו כאן.

מתן כהנא: המסר הוא שאנחנו בעד הקיצוץ.

איתן גינזבורג: תודה אריאל.

איתן גינזבורג: תומר רזניק ממרצ, אם אפשר בקצרה ממוקד.

תומר רזניק: אני אדבר בקצרה.

תומר רזניק: באופן אמיתי לאור משבר הקורונה, העמדה שהצגנו גם בוועדה הציבורית היא שמימון המפלגות לוקה בחסר, לא בעודף.

תומר רזניק: א', באופן אובייקטיבי, עצם העובדה שכל המפלגות ללא יוצא מן הכלל לוקחות הלוואות, מלמדת משהו על כך שיש אי התאמה במודל הקיים, שאגב נותן העדפה לשוטף אבל מחסיר מיחידות המימון של הבחירות.

תומר רזניק: כשכל המפלגות כך לאורך שנים, כנראה שיש בעיה במודל.

תומר רזניק: זה לא הזמן לתקן את זה עכשיו מן הסתם.

איתן גינזבורג: השופטת אמרה שהיא שוקלת לעשות רפורמה בעת רגיעה.

תומר רזניק: אני אומר שזה ראוי.

תומר רזניק: במסגרת זה גם ראוי שהתופעה הזאת של קיזוז הלוואות וכו' תיעלם, כי אנחנו מבינים שאנחנו לקראת מציאות של פיזורי כנסות דחופים.

תומר רזניק: אלה תיקונים שצריכים להיעשות, זה לא המקום לדון בהם כעת.

תומר רזניק: עמדתי היא שלא צריך לשנות את יחידת המימון, זו עמדתי האישית; אבל אם כבר אתם משנים, אני חושב שעשיתם את זה כן בצורה יותר חכמה עם הדיפרנציאציה בין הקטנות לגדולות.

תומר רזניק: שוב, אני לא בעד שינוי, אבל אם שינוי, הצורה שעשיתם אותו זה דבר נכון.

תומר רזניק: לעניין תקרת ההוצאה, אני מודה שההפחתה לא מפריעה לי, אני בסדר איתה.

משה שיפמן: שני נושאים: הנושא הראשון הוא הנושא של תקרת ההוצאות.

משה שיפמן: תקרת ההוצאות, לפני הבחירות לכנסת העשרים ואחת, המפלגות מיוזמתן קיצצו בתקרת ההוצאות של סיעות שמתמודדות כשתי מפלגות, למשל: כחול לבן ויש עתיד, כמו שרצו בפעם הקודמת, לכל אחת הייתה תקרת הוצאות כפולה.

משה שיפמן: המפלגות מיוזמתן תיקנו את החוק ואיחדו את תקרת ההוצאות לתקרת הוצאות אחת.

משה שיפמן: זאת אומרת, הן קיצצו כבר אז מתקרת ההוצאות בחצי, כשרוב הרשימות שהתמודדו, התמודדו בכמה מפלגות, קיצצו מיוזמתן.

משה שיפמן: זה קיצוץ שהיה לפני הכנסת העשרים ואחת, אז צריך לקחת את זה גם בחשבון, כשבאים לקצץ בתקרת ההוצאות.

משה שיפמן: הקיצוץ עצמו בתקרת ההוצאות כרגע כפי שהוא מוצע הוא מקובל עלי, אבל אני חושב שצריך להתחשב במפלגות הקטנות, שהן עד 10 חברי כנסת ואותן לא לקצץ.

משה שיפמן: אני אומר שצריך להתחשב בסיעות הקטנות עד 10 חברי כנסת, ואותן לא לקצץ.

גור בליי: כלומר, להשאיר לגביהן את ה-10 במקום את ה-9.

משה שיפמן: כן, אני לא אומר שמגיעים לזה, אני מקווה שלא יגיעו לזה, אבל אני חושב שכדאי לגביהן להשאיר את זה.

משה שיפמן: זה לגבי תקרת ההוצאות.

משה שיפמן: לגבי פריסת ההלוואות בכנסת הבאה, בכנסת העשרים ואחת היו בחירות מיד אחר כך, אז לא הוסיפו מימון, אלא נתנו פריסה גדולה יותר של ההלוואות, כדי שהמפלגות יוכלו להתמודד בבחירות.

משה שיפמן: בבחירות לכנסת העשרים ושתיים נתנו תוספת מימון ולא הרחיבו את הקופה של ההלוואות.

משה שיפמן: עכשיו מגיעים ועושים לפי ההצעה שמונחת פה בפני הוועדה, זה גם מקצץ במימון, וגם לא לפרוס את ההלוואות, זאת אומרת: המפלגות יוכלו להשתתף בבחירות רק בתקציב שהן מקבלות, הן לא יוכלו לקחת שום הלוואה נוספת, ללא אשראי נוסף מעבר למימון שהן מקבלות, והן גם לא יודעות בדיוק כמה הן תקבלנה, לכן זה מאוד קשה לתכנן תקציב בכזאת צורה.

משה שיפמן: אם יש לך עוד טיפה, אתה יכול לקחת הלוואה, או סיעה שיורדת במנדטים שלה, היא יכולה לפרוס את ההלוואה שלה בפריסה יותר נכונה.

בועז טופורובסקי: אתה מדבר על האופציות בין 43 ל-52 חודשים?

משה שיפמן: נכון, על זה אני מדבר.

משה שיפמן: אני אומר ש-52 לסיעה שיורדת במנדטים שלה, זה משעבד את המימון שלה במקום 50% שמשווק היום – הם יכולים להגיע -70%.

משה שיפמן: אם אתה נותן את הפריסה, היא מקבלת את המימון השוטף שלה, וזה לא משתק אותה לגמרי, וזה צד אחד.

משה שיפמן: צד שני, שזה גם נותן למפלגות מרחב תקציבי מעט גדול יותר במהלך הבחירות.

משה שיפמן: לא מדובר פה בתקציב גדול או משהו כזה.

משה שיפמן: לגבי החובות האבודים שחיים העלה אתמול, אני מעלה את ההצעה של מאור שחברי כנסת שפורשים ייקחו איתם את ההלוואות, אין לי בעיה עם זה, אבל לגבי ה-53 זה דבר שנותן טיפה חמצן למפלגות, וזאת לא תוספת תקציב.

בועז טופורובסקי: אתה רואה את החשיבות של ועדה ציבורית, זאת בעיה שחברי כנסת מתעסקים בתקציב של המפלגות שלהם.

איתן גינזבורג: כן, תודה רבה.

איתן גינזבורג: יש פה בקשה להשאיר את זה 1, בקשה ל-1.25, והצעה ל-0.9.

ארבל אסטרחן: או רק לקטנות.

איתן גינזבורג: כן, או רק לקטנות.

איתן גינזבורג: חשב הכנסת רוצה להתייחס לדברים שנאמרו כאן?

חיים אבידור: האמת היא שבנושא ההלוואות אנשי המפלגות ייצגו אותי די טוב, אבל בגדול, קודם בחוק המקורי היה מודל שהכנסת לא הייתה חשופה לשום סיכון, הסיכון היה אפס.

חיים אבידור: נכון להיום, כשלא מקפיאים את הפירעון וגם לא מאפשרים לקזז את ההלוואות ממימון הבחירות, כל הסיכון עבר לכנסת.

חיים אבידור: עצם העובדה שמגדילים את מספר התשלומים, כמובן שמגדילים את הסיכון.

חיים אבידור: אם כך, תחשבו שכאשר סיעה עד הגשת הרשימות לוקחת הלוואות, ביום הגשת הרשימות מרוקנת את הסיעה מחברי כנסת והולכת ומתמודדת במסגרת סיעה אחרת, ומן הסתם גם הכסף שלקחו עבר כבר לאותה סיעה שהלכו להתמודד במסגרתה, אני רוצה שתחשבו על איזשהו מודל שבמקרה הזה החובות של אותה מפלגה יעברו לאותה סיעה שעברו אליה.

חיים אבידור: אם חבר כנסת כיבה את החשמל בסיעה מסוימת ועבר לסיעה אחרת, לפחות שיעבור עם החובות של אותה סיעה שאותה הוא עזב.

אלעזר שטרן: במיוחד אם מדובר בסיעה שלמה.

איתן גינזבורג: עלו פה כל מיני נקודות מעניינות ושונות.

איתן גינזבורג: אני מציע להתקדם עם מה שכתוב כרגע, שגם זאת פשרה לעומת מה שדיברנו עליו אתמול, ואת כל ההערות שעלו כאן מכל המפלגות השונות, נעלה בין הראשונה לשנייה, נוכל לעשות את זה במסגרת דיון.

איתן גינזבורג: גם נשמע עד אז מה עמדת הוועדה הציבורית.

איתן גינזבורג: אני מזכיר לכם שאתמול חברי הכנסת ביקשו מהוועדה הציבורית לשקול את עמדתה לבחון קיצוץ, ובכל מקרה אמרו חברי הוועדה, שהם יכבדו את עמדת הוועדה הציבורית.

איתן גינזבורג: לכן אני חושב שכדאי שנחכה לקריאה השנייה.

מיכאל מלכיאלי: אני רוצה התייעצות סיעתית בכמה נקודות.

מתן כהנא: יש כוונה להעלות את זה כבר ביום שני הקרוב לקריאה ראשונה?

איתן גינזבורג: כן, אני כבר הודעתי ליושב-ראש הכנסת, שביום שני הקרוב זה יעלה לקריאה ראשונה.

איתן גינזבורג: אם כך, חמש דקות הפסקה.

גור בליי: אבל רק נחדד שכרגע בנוסח שבפני חברי הכנסת יש שתי נקודות שלא ברור, שתי החלופות - -

איתן גינזבורג: התאריך שאנחנו מציעים הוא 16 במרץ, ג' בניסן התשפ"א; ולגבי ההלוואות, אנחנו נגיד לכם לפני ההצבעה.

איתן גינזבורג: אנחנו בהתייעצות סיעתית עד שעה .

איתן גינזבורג: התאריך 16/3 ולגבי ההצבעות – בהתייעצות סיעתית עד שעה 9:57.

איתן גינזבורג: חברי הכנסת, אני מתכבד לחדש את ישיבת הוועדה.

איתן גינזבורג: אם כך, אנחנו רוצים לעבור להצבעה כאמור, כשהמועד המוצע לבחירות לכנסת העשרים וארבע יהיה ה-16 במרץ 2021, ג' בניסן התשפ"א, והחלופה לעניין ההלוואות של פינדרוס – 52 חודשים.

איתן גינזבורג: אם כך, אנחנו נעלה את זה להצבעה.

שלמה קרעי: רק תגיד מי שנגד מדינת ישראל, יצביע בעד.

איתן גינזבורג: אני רוצה לעבור להצבעה.

שלמה קרעי: רק תסביר איתן, שמי שנגד מדינת ישראל, יצביע בעד, יחד עם הרשימה המשותפת.

אוסנת הילה מארק: כבר כמה חודשים - - -

איתן גינזבורג: חברת הכנסת מארק, לא מפריעים בזמן הצבעה.

איתן גינזבורג: אני מזכיר שיכולים להצביע אך ורק חברי ועדה או ממלאי מקומם של מי שלא נמצא כאן.

איתן גינזבורג: אני מעלה להצבעה, מי בעד הצעת חוק התפזרות הכנסת העשרים ושלוש, לפי התיקונים שהועלו לאורך כל הדיונים שהיו כאן וההקראה ומה שאמרתי עכשיו?

שלמה קרעי: כולל סתימת הפיות לימין ונגד מדינת ישראל.

איתן גינזבורג: 10 בעד.

איתן גינזבורג: מי נגד?

איתן גינזבורג: בעד – 10

איתן גינזבורג: נמנעים – אין אושרה.

איתן גינזבורג: 10 בעד, שבעה נגד, אין נמנעים.

איתן גינזבורג: 10 מול שבעה, הצעת החוק עברה להכנה לקריאה ראשונה, ואנחנו מסיימים את הישיבה.

איתן גינזבורג: תודה רבה לכם.